ጠቅላይ ሚኒስትሩ ለሁለት ቀናት የስራ ጉብኝት ጅቡቲ ገብተዋል
ጠቅላይ ሚኒስትር ዶክተር አብይ አህመድ ለይፋዊ የስራ ጉብኝት ጂቡቲ ገቡ። ዶክተር አብይ በጠቅላይ ሚኒስትርነት ከተሰየሙ በኋላ የመጀመሪያ የሆነውን የውጪ አገር ይፋዊ የስራ ጉብኝት ለማድረግ ጂቡቲ ሲደርሱ ፕሬዚዳንት እስማኤል ኦማር ጊሌና የአገሪቷ ከፍተኛ የሥራ ኃላፊዎች አቀባበል አድርገውላቸዋል።ጠቅላይ ሚኒስትሩ በጂቡቲ ለሁለት ቀናት በሚያደርጉት ጉብኝት ከፕሬዚዳንት እስማኤል ኡመር ጊሌ ጋር በሁለትዮሽና አካባቢያዊ ጉዳዮች ዙሪያ እንደሚወያዩ ይጠበቃል።ዶክተር አብይ በጂቡቲ የሚያደርጉት ጉብኝት የሁለቱን አገሮች በርካታ ዓመታትን ያስቆጠረ ወዳጅነትና የሕዝብ ለሕዝብ ትስስር የበለጠ ለማጠናከር ያለመም ነው።ጂቡቲ በምሥራቅ አፍሪካ የምትገኝ የሕዝቧ ብዛት ከ942 ሺ በላይ ሲሆን፤ 23ሺህ ኪሎ ሜትር ስፋት ያላት አገር ናት።አገሪቷ ከኢትዮጵያ ጋር ጥብቅ ግንኙነት ያላትና ሽብርተኝነትን ጭምር በዓለም አቀፍ ደረጃ የምትዋጋ መሆኗ ይታወቃል። 